୩୭୦ ଧାରା ଉଚ୍ଛେଦ ଓ ଜମ୍ମୁକାଶ୍ମୀରର ପୁର୍ନଗଠନ ପଦକ୍ଷେପକୁ ଜାତିସଂଘ ଚାହିଁଲେ ଅଟକାଇଦେଇପାରିବ କି ବୋଲି ପ୍ରଶ୍ନ କଲେ ସୁପ୍ରିମକୋର୍ଟ, ଜାଣନ୍ତୁ ପୂରା ଘଟଣା... - Prameya News7\n୩୭୦ ଧାରା ଉଚ୍ଛେଦ ଓ ଜମ୍ମୁକାଶ୍ମୀରର ପୁର୍ନଗଠନ ପଦକ୍ଷେପକୁ ଜାତିସଂଘ ଚାହିଁଲେ ଅଟକାଇଦେଇପାରିବ କି ବୋଲି ପ୍ରଶ୍ନ କଲେ ସୁପ୍ରିମକୋର୍ଟ, ଜାଣନ୍ତୁ ପୂରା ଘଟଣା...\n8/08/2019 at 1:03 PM\nନୂଆଦିଲ୍ଲୀ ୮|୮ଃ ଜମ୍ମୁକାଶ୍ମୀରରୁ ୩୭୦ ଧାରା ଉଚ୍ଛେଦକୁ ବିରୋଧ କରି ସୁପ୍ରିମକୋର୍ଟରେ ମାମଲା ଦାୟର ହୋଇଛି । ତେବେ ସର୍ବୋଚ୍ଚ ନ୍ୟାୟାଳୟ ଏହି ମାମଲାର ତୁରନ୍ତ ଶୁଣାଣି କରିବନାହିଁ ବୋଲି ଜଣାପଡିଛି । ଅପରପକ୍ଷରେ ମିଳିତ ଜାତିସଂଘ ଚାହିଁଲେ ଜମ୍ମୁକାଶ୍ମୀର ସଂପର୍କରେ କେନ୍ଦ୍ର ସରକାର ନେଇଥିବା ନିଷ୍ପତ୍ତିକୁ ବଦଳାଇଦେଇପାରିବ ବୋଲି ସୁପ୍ରିମକୋର୍ଟ ଜାଣିବାକୁ ଚାହିଁଛନ୍ତି ।\nସୂଚନାଯୋଗ୍ୟ ଯେ, ଜମ୍ମୁକାଶ୍ମୀରରୁ ୩୭୦ ଧାରାର ଉଚ୍ଛେଦ ଓ ପୁର୍ନଗଠନକୁ ବିରୋଧ କରି ସୁପ୍ରିମକୋର୍ଟର ବିଚାରପତି ଏନ.ବି. ରମନ୍ନାଙ୍କ ଖଣ୍ଡପୀଠରେ ଏକ ମାମଲା ଦାୟର ହୋଇଛି । ମାମଲା ଦାୟର ପରେ ଜଷ୍ଟିସ୍ ରମନ୍ନା କହିଛନ୍ତି ଯେ, ମୁଖ୍ୟ ବିଚାରପତି ରଞ୍ଜନ ଗୋଗୋଇଙ୍କ ସହିତ ମାମଲା ସଂପର୍କରେ ଆଲୋଚନା ପରେ ଶୁଣାଣି ପାଇଁ ମାମଲାକୁ ତାଲିକାଭୁକ୍ତ କରାଯିବ । ଏହି ମାମଲା ଦାୟର ବେଳେ ଆଇନଜୀବୀ ଏମ.ଏଲ. ଶର୍ମା ଅଦାଲତଙ୍କୁ କହିଥିଲେ ଯେ, ଭାରତର ଏହି ନିଷ୍ପତ୍ତି ବିରୋଧରେ ପାକିସ୍ତାନ ମିଳିତ ଜାତିସଂଘରେ ଅପିଲ୍ କରିବ । ଓକିଲଙ୍କ ଏହି ସୂଚନା ପରେ ଜଷ୍ଟିସ୍ ରମନ୍ନା ସଂପୃକ୍ତ ଓକିଲଙ୍କୁ ପଚାରିଥିଲେ ଯେ, ଭାରତୀୟ ସମ୍ବିଧାନରେ ଏହି ପରିବର୍ତ୍ତନକୁ ମିଳିତ ଜାତିସଂଘ ଚାହିଁଲେ ଅଟକାଇଦେଇପାରିବ କି ? ଉତ୍ତରରେ ଆଇନଜୀବୀ ଏମ.ଏଲ. ଶର୍ମା କହିଥିଲେ ଯେ, ଏଭଳି କୌଣସି ନିୟମ ନାହିଁ ।\nସର୍ବୋଚ୍ଚ ନ୍ୟାୟାଳୟରେ ଦାଖଲ ହୋଇଥିବା ମାମଲାରେ କୁହାଯାଇଛି ଯେ, ସମ୍ବିଧାନର ୩୬୭ ଧାରାକୁ ସଂଶୋଧନ କରିବା ସଂପୂର୍ଣ୍ଣ ଅସମ୍ବିଧାନିକ । ୩୭୦ ଧାରାକୁ ଉଚ୍ଛେଦ କରିବା ସଂପୂର୍ଣ୍ଣ ଭାବେ ଏକଚାଟିଆ କାରବାର । ଏହି ମାମଲା ବ୍ୟତୀତ ଆଉ ଏକ ଆବେଦନ ମଧ୍ୟ ସୁପ୍ରିମକୋର୍ଟରେ ଦାଖଲ ହୋଇଛି । ଏହି ଆବେଦନରେ ଜମ୍ମୁକାଶ୍ମୀରରୁ ତଚୁରନ୍ତ କର୍ଫ୍ୟୁ ହଟାଇବା ପାଇଁ ନିର୍ଦ୍ଦେଶ ଦେବା ଲାଗି ଅଦାଲତଙ୍କୁ ନିବେଦନ କରାଯାଇଛି ।\nଜମ୍ମୁକାଶ୍ମୀରରୁ ୩୭୦ ଧାର ଉଚ୍ଛେଦ ଏବଂ ଜମ୍ମୁକାଶ୍ମୀରର ପୁର୍ନଗଠନ ପ୍ରକ୍ରିୟା ପୂର୍ବରୁ ଜମ୍ମୁକାଶ୍ମୀରରେ ସରକାର ବ୍ୟାପକ ସୈନ୍ୟ ମୁତୟନ କରିବା ସହ କର୍ଫ୍ୟୁ ଜାରି କରିଥିଲେ ।
